夏維斯倒戈起孖 阿仙奴狂炒車路士5蛋
2024年04月24日 08:00
東網電視
更多新聞短片
夏維斯(右)大踢爭氣波,個人梅開二度。(Getty Images)
周三(24日)凌晨英超「倫敦打吡」出現懸殊賽果,阿仙奴主場以5比0大勝車路士,創下兵工廠史上鬥車仔,最大勝仗!倒戈嘅夏維斯大踢爭氣波,個人梅開二度,令車路士會方非常難堪,球會社交網文字直播賽果刻意唔提夏維斯入波,似乎嬲咗呢位德國國腳。
阿仙奴今仗佔壓倒性優勢,全場多達27次射門,開波4分鐘,迪格蘭賴斯個人突破後,斜傳畀李安度杜沙特窄角度射入。車仔面對兵工廠狂攻,原本仲勉強頂住,但換邊後徹底崩塌,阿仙奴後衞賓韋特把握對手解圍失誤,近門射成2比0。
跟住馬田奧迪加特送出美妙長傳,夏維斯半單刀射入,僅過8分鐘呢位24歲中場又建功,成為首位喺英超倒戈單場射入車仔2球嘅球員。
阿仙奴仲未肯收手,70分鐘馬田奧迪加特再次貢獻助攻,賓韋特右路窄角度凌空巧妙射入,非常精彩,同夏維斯睇齊,一樣梅開二度,協助阿仙奴贈車路士5蛋。
賽後阿仙奴領隊阿迪達話非常滿意球員表現:「今場波意義重大,球員知道為乜而戰,呢個原因(爭冠)係我哋凝聚力所在,我嘅角色就係要求佢哋做到呢種工作,我哋會好好享受今場勝利,然後準備下場比賽。」兵工廠贏波後,現時領先踢少1場嘅第2位利物浦3分,同時領先踢少2場嘅曼城4分。
至於車路士慘吞5蛋,遭遇自1986月3月以0比6不敵昆士柏流浪之後,近38年最大「倫敦打吡」敗仗。